Leif Lahn Jensen (S), 2008-12-11:
Vi er jo glade for at få denne mulighed for at diskutere det her i dag sammen med alle ordførerne og ministrene.
Vi ser det som en rigtig vigtig diskussion, vigtig for skolerne, vigtig for børnene og ikke mindst for det danske samfund.
Socialdemokratiet tror meget på, at elevernes evne til at bruge deres fantasi, evne til at kombinere og evne til at løse opgaver i nuet vil styrkes, hvis vi styrker elevernes kreative og skabende kompetencer i folkeskolen.
Det drejer sig altså ikke længere kun om at se og læse de her papirer.
Det drejer sig om at røre, og det drejer sig om at gøre og være med til at skabe nogle ting.
Vi tror på, at børnene vil få mere lyst til at lære og mere lyst til at præstere, og at det vil fange mange af de elever, som i forvejen ikke er særlig boglige og derfor selvfølgelig har det svært i folkeskolen.
Det vil skabe nogle unge mennesker, som kan tænke kreativt, som kan udvikle og skabe resultater, og som vil vide, at de er gode og dygtige og har noget selvtillid, og så vil de også komme godt igennem skolen, godt ud i uddannelsessystemet og dermed være med til at udvikle samfundet.
Det bedste af alt det her er jo lige netop, at det er vi ikke alene om at mene.
Det forskningsprojekt fra 2006 med Anne Bamford peger lige netop på de her kompetencer, og at det vil få stor indflydelse på, hvordan skolen og ikke mindst eleverne udvikler sig.
Det har ud fra 23 landes erfaringer faktisk vist, at det her kan lade sig gøre, og her vil jeg pege på Finland, som netop prioriterer disse fag højt, Finland, som netop er et foregangsland, mange peger på i forskellige PISA-undersøgelser.
Derfor synes jeg også, at det er rigtig dejligt, at undervisningsministeren sammen med den daværende kulturminister har nedsat en arbejdsgruppe, som er kommet med en del gode forslag på det her område.
Og ikke nok med det, så er det jo ikke kun dem, der er enige med os, det er undervisningsministeren også.
Undervisningsministeren er kommet med en del udtalelser, som viser, at ministeren er meget enig, bl.a. i fagbladet Folkeskolen den 5. september sagde ministeren følgende: »Det kan ikke dokumenteres, at de kreative fag har effekt på f.eks. læsning, men det er jeg stensikker på, at de har.«
Så ud fra rådene fra denne gruppe og ministerens ønsker har vi valgt at hjælpe ministeren lidt på vej.
Så sammen med regeringen og alle partierne her i Folketinget vil vi vise, hvad vi vil med vores folkeskole og vores børn.
Derfor vil vi opfordre regeringen til at følge op på anbefalingerne fra rådgivningsgruppen, og for at det ikke bare bliver ved snakken, som vi så tit ser, ønsker vi, at undervisningsministeren og kulturministeren skal lave en strategiplan, som jo så hører lidt sammen med lærere, forældre, elever, som skal styrke rammerne for en kreativ og skabende folkeskole.
Vi vil lægge det op til det kommunale og skolernes selvstyre, som vi synes er vigtig, og som vi også har hørt specielt undervisningsministeren sætter meget højt.
Derfor foreslår vi, at der iværksættes en forsøgsordning på 3 år, hvor ti skoler kan byde sig ind på projektet og bruge nogle af de anbefalinger, som rådgivningsgruppen kommer med.
Det er netop for at sætte gang i det her, for at sætte gang i de kreative tanker og bevise, at alt det, vi tror på, ikke kun er varm luft, men faktisk er noget, som vil virke rigtig godt i praksis, at nogle skoler kan vise vejen og andre kan lære at deres erfaring.
Til sidst ønsker vi også, at der etableres et nationalt videncenter for kreative og skabende kompetencer, et center, som kan indsamle forskning, dokumentation, og som skal være med til at løse nogle udviklingsopgaver.
Hvis Folketinget følger det her forslag, er jeg sikker på, at vi vil få tre meget spændende år med nogle projekter, der bliver interessante at følge.
Så hørte jeg ministeren sige, at institutioner skal tage sig sammen.
Vi mener bestemt, at det er regeringen her, der skal tage sig sammen og komme med nogle gode ting, og her har vi nogle forslag.
Forslag til vedtagelse »Folketinget konstaterer, at der er behov for at styrke børn og unges kreative og skabende kompetencer i folkeskolen, herunder at styrke de praktisk-musiske fag.
Dette vil bidrage til såvel at styrke elevernes alsidige, personlige udvikling som at understøtte Danmarks position som et kreativt og innovativt land.
Strategiplanen skal udarbejdes med udgangspunkt i rådgivningsgruppens anbefalinger og sammen med såvel lærer-, forældreog elevrepræsentanter samt interessenter i kunst- og kulturlivet - at der iværksættes en forsøgsordning over 3 år, hvor 10 folkeskoler får frit lejde og økonomi til at gennemføre en række af anbefalingerne fra rådgivningsgruppen - at der etableres et nationalt videncenter for kreative og skabende kompetencer, der skal indsamle forskningsresultater og øvrig dokumentation på området samt løse udviklingsopgaver.«
For det første vil jeg sige, at det udspil, der kom, er et udspil fra Socialdemokratiet.
Det glæder mig meget, at resten af oppositionen synes, at det er et rigtig godt udspil.
Men det er selvfølgelig et, som vi står for.
Jeg vil også sige til det med, at man kan sætte sløjd og håndarbejde sammen, at vi rent faktisk mener, at det er en styrkelse, og vi mener også, det kan lade sig gøre.
Så vi mener, at det er en styrkelse.